MŨGAMBO WA ŨRATHI
Ũyũ nĩ mũgambo wa ũrathi kuuma ngurunga-inĩ irĩ nguurio cia endi thayũ wa bũrũri. Mũgambo wa ũrathi ũroiga atĩrĩ, wĩmenyererei njũi iria iroka ciĩhumbite njuwa cia mbũri. Mbarĩki irĩ gũthĩo nĩgetha tũnua tũhakwo maguta. Mĩario mĩnyoroku ndĩrĩtĩraga tũnua-inĩ ona ngeithi nĩ ikũmata mũno. Rĩu ndũngĩhurĩrio rũkũngũ nĩ ũkũrio wakinya ha ngũkue. Rĩu no hingo ũgũthuthĩrwo ndotũ hena kĩrĩa gĩthũrimĩtwo. Ota ũrĩa ng’ombe iheagwo mbureni kana ndĩirĩ mĩru ĩgĩkamwo-rĩ, noguo onawe ũgũikĩrio tũrambuco ũheyane mũtĩ waku. No hĩndĩ ũkwĩrwo thũ ciaku nĩ irĩkũ, ta ũtaciũĩ na ta wĩ mũgeni kwanyu itũra-inĩ. Arĩa mũrĩyanagĩra na mũkanyuanĩra-rĩ, no hĩngo megũgũtuma ũthũ waregana nao.
No mũgambo wa ũrathi ũroiga atĩrĩ: Rũgamĩrĩra ma yaku, rũĩrĩra kĩhooto, wĩtiranie na ũthingu, regana na ungumania, rega mahaki, uici, ukabira, kũhatĩrĩria arĩa matarĩ na hinya, kararia rũitho, nguthi, mwitĩo, gĩcacĩ,ona mbaara ĩtarĩ kiene, ingata ũhahami wa indo cia mũingĩ, kuogomia kĩhooto, ka-mwene, na maũndũ mangĩ ta macio ma gũcokia bũrũri na thutha.
Mũgambo wa ũrathi ũroiga atĩrĩ, mwahanda mbeu hĩnju ĩgũkunũka na ĩcoke ĩtharare na ndĩkagĩa na maciaro. Na ningĩ mwĩmenyerere ingĩ ikunũkaga irurĩte wega igacoka gũciara nduutu. No nginyagia tũthuure o ĩrĩa njega ĩrĩa ĩciaraga o mahatha. O iria ingitiiria mbaa na riua. Mũciĩ ũĩyo nĩ mũrari ti mũroki, we niwe ũĩ thĩna wa gwaku mũciĩ na wa gwaku itũũra-inĩ, Na wee nĩwe wĩna kĩhooto gĩa kwaria na gũtarĩria ũrĩa ũkwenda mũtongoria eke. Itũra rĩngĩnyitana na riuge mabataro mao no mahote gũkumbaca mũtongoria na mamwĩre ũrĩa mekwenda eke nĩgetha mamũhe kura cio. No ũcio nĩ ũndũ ũngikwo no arĩa me ngwatanĩro. Kũngĩkorwo itũra o mũndũ no kũhuria na hake, mũkũhũna o hũni ya mũthenya ũmwe mũcoke mũtũũre mumaga mĩeũ mĩaka ĩtano.
Mũgambo wa ũrathi ũkoiga, arĩa mekwĩhũnia na njĩra ya kwendia ma yao marora. Arĩa mararora atongoria na ũkabira, marora. Arĩa magathurana na ũrĩa mũndũ ahũnĩtio nda marora. Arĩa makagũra ũtongoria na mbia marora. Arĩa magacaria ũtongoria na kũhenia mũingĩ marora. Nĩtũkĩrũgamiei kihoto na ũhoro wa ma. Nĩtũkĩnyitanei tũthuure o arĩa marĩ etigĩri Ngai na endi thayũ. O itũra o itũra rĩgĩe ngwatanĩro na rĩgĩe na ũiguano nĩgetha twĩninĩre thĩna.
Mũgambo wa ũrathi woiga atĩrĩ, twaga gũthurana twĩ kĩndũ kĩmwe, tũgaitĩrĩrwo irima rĩmwe twĩ kĩndũ kĩmwe.
kik_Latn kik_Latn kik_Latn kik_Latn kik_Latn kik_Latn